sagorsarker/bangla-wikipedia huggingface dataset:
পাউরুটি পুডিং

এক্মেক কাদায়িফি বা পাউরুটি পুডিং হল পাউরুটি থেকে প্রস্তুত পুডিং যা ঐতিহাসিকভাবে উসমানীয় সাম্রাজ্যের রন্ধনপ্রণালীর অংশ ছিল এবং আধুনিক সময়েও এই খাবারটির প্রচলন আছে। এটি সাধারণত কায়মাক নামক এক ধরনের তঞ্চিত ননী -এর সাথে পরিবেশন করা হয়। তুরস্কে এই খাবারটি আফিয়নকারহিসারের একটি আঞ্চলিক বিশেষত্ব হিসেবে বিবেচিত হয়।
ঐতিহাসিকভাবে অন্যান্য রুটির পুডিংয়ের মতো এই খাবার বাসি বা পুরনো রুটি ব্যবহার করে তৈরি করা হয়। আধুনিক সময়ে এটি বাক্‌লাভার মতো বেশি চাহিদাসম্পন্ন ঐতিহ্যবাহী মিষ্টির একটি জনপ্রিয় বিকল্প। এটি রমজান মাসে "ইফতারের" সময় খাবারে পরিবেশন করা হয়।
আধুনিক সময়ে, "একমেক কাদায়িফী" বানিজ্যিকভাবে প্রস্তুত করা হয় ও বিক্রি করা হয়। বাড়িতে এই পদ রান্নার জন্য শরবত নামক চিনির সিরাপ তৈরি করতে হয় এবং পুডিংয়ের উপরে সজ্জিত করার জন্য "কায়মাক" ক্রিম বা আইসক্রিম বানাতে হয়।
এই পুডিং তৈরির জন্য প্রথমে পাউরুটির একটি টুকরোকে সাবধানে হাতের চাপ দিয়ে তাকে একটি বাটির আকার দিতে হবে। যদি পাউরুটি খুব তাজা হয় তবে একে চুলায় আরও শুকাতে হবে। এবার একটি গাঢ় ক্যারামেল শরবত প্রস্তুত করে রুটির উপর ঢেলে দেওয়া হয়। পাউরুটি যাতে ভালোভাবে সর্বাধিক শরবত শোষণ করতে পারে তার জন্য সঠিকভাবে পাউরুটি প্রস্তুত করা গুরুত্বপূর্ণ। যখন পাউরুটি সম্পূর্ণরূপে শেরবেট শোষণ করে তখন এটি নরম হয়ে যায়। পরিবেশনের আগে পাউরুটির বাটিটি আইসক্রিম দিয়ে পূর্ণ করা যেতে পারে। পুডিংটি প্রস্তুত হয়ে গেলে সেটিকে সাবধানে প্লেটের উপর বসাতে হবে এবং প্রস্তুত "একমেক কাদায়িফী" বা পাউরুটি পুডিং খাবারটি পরিবেশন করতে হবে।
কিছু রন্ধনপ্রনালীতে ডিম, ময়দা এবং চিনি দিয়ে সাধারণ কেক হিসাবে "একমেক কাদায়িফী" প্রস্তুত করা হয়। প্রথমে ডিম এবং চিনি একসাথে ফেটানো হয় যতক্ষণ না ডিমের মিশ্রণের মধ্যে ফেনা উৎপন্ন হয়। তারপরে এতে ময়দা মেশানো হয়। এতে খামির জাতীয় উপাদান হিসাবে সামান্য বেকিং পাউডার যোগ করা হয়। কেকের জন্য দুধ, কর্নস্টার্চ, ময়দা, চিনি এবং গুঁড়ো "ক্রিম চ্যান্টিলি" দিয়ে ক্রিম তৈরি করা হয়। সম্পূর্ণ ভাপানো হয়ে গেলে পাতলা কেকটি মাঝ বরাবার দুটি সমান ভাগে অর্ধেক করে কাটা হয়। "সেরবেট" সিরাপ নীচের স্তরে ঢেলে দেওয়া হয় এবং দুটি কেকের স্তরগুলির মধ্যে ক্রিমের একটি স্তর ছড়িয়ে দেওয়া হয়। উপরের স্তরটি টুকরো টুকরো করে কেটে ক্রিমের উপরে সাজানো হয়। অবশিষ্ট "সেরবেট" সিরাপ একত্রিত করে কেকের উপর ঢেলে দেওয়া হয়, যা পিস্তা ও নারকেল টুকরো দিয়ে সাজানো হয়। কেকটি পরিবেশনের জন্য প্রস্তুত হওয়ার আগে কয়েক ঘন্টা ফ্রিজে ঠান্ডা করার জন্য ও সঠিক আকার ধারণের জন্য রেখে দেওয়া হয়।
বেইগনেট

বেইগনেট হল এক ধরনের ভাজা খাবার বা কড়া ভাজা পেস্ট্রি যা প্রধানত স্যু পেস্ট্রি থেকে তৈরি হয়। এর প্রধান উপাদান ময়দা। ফ্রান্সে কমপক্ষে -এর ২০টি ভিন্ন সংস্করণ রয়েছে যার ভেতরে বিভিন্ন প্রকারের পুর দিয়ে ভরাট করা হয়। এগুলি ফরাসি, ইতালীয় এবং ফরাসি-আমেরিকান রন্ধনপ্রনালীতে জনপ্রিয়।
বেইগনেট শব্দটি প্রস্তুত পেস্ট্রির ধরণের উপর নির্ভর করে দুটি জাতের ক্ষেত্রে প্রয়োগ করা যেতে পারে। মার্কিন যুক্তরাষ্ট্রে ও ফরাসি রন্ধন শৈলীতে "বেইগনেট" শব্দের মাধ্যমে কড়া ভাজা স্যু পেস্ট্রি বোঝানো হয়।
ইস্ট পেস্ট্রি দিয়েও বেইগনেট তৈরি করা যেতে পারে, যাকে ফরাসি ভাষায় "বোলেস দে বার্লিন" বলা হয়। "বেইগনেট" শব্দের সাহায্যে "বার্লিনা ডোনাট" নামক খাবারকেও উল্লেখ করা হয়। সাধারন ডোনাটের মধ্যিখানে যেমন একটি গর্ত বা ফাঁপা অংশ থাকে, এই বিশেষ ডোনাটের মাঝে কোনও গর্ত থাকেনা এবং এটি ফল বা জ্যাম দিয়ে ভরাট করা হয়।
কর্সিকায় চেস্টনাট দিয়ে তৈরি বেইগনেট "ফ্রিটেলি" নামে পরিচিত।
কানাডিয়ান ফরাসি ভাষায়, ডোনাটকে "বেইগনি" বা "বিগনেট" হিসাবে উল্লেখ করা হয়।
লুইসিয়ানা-স্টাইলের বেইগনেটগুলি স্যু পেস্ট্রির পরিবর্তে খামিরযুক্ত ময়দা দিয়ে তৈরি হয়। এরা বর্গাকার বা আয়তক্ষেত্রাকার ভাজা পেস্ট্রি। নিউ অরলিন্সে এর উপরে গুঁড়ো চিনি ছড়িয়ে পরিবেশন করা হয়। এই খাবারটি আঞ্চলিক প্রাতঃরাশ হিসাবে সবচেয়ে বেশি পরিচিত। ঐতিহ্যগতভাবে এই বেইগনেট তাজা এবং গরম পরিবেশন করা হয়। আন্তর্জাতিক বিভিন্ন রন্ধনপ্রণালীতে ভাজা ময়দার ব্যবহার দেখা যায়। যাইহোক, বেইগনেট শব্দটির উৎপত্তি ফরাসি ভাষা থেকে। মার্কিন যুক্তরাষ্ট্রে, নিউ অরলিন্সের ক্রেওল রন্ধনপ্রণালীতে বেইগনেট জনপ্রিয় হয়েছে এবং এটি একটি ডেজার্ট হিসাবেও পরিবেশন করা যেতে পারে। ১৮ শতাব্দীতে ফরাসি উপনিবেশবাদীদের দ্বারা নিউ অরলিন্সে এই খাবারটির প্রসার হয়েছিল। অ্যাকাডিয়ান জনজাতির লোকেরাও এই খাবার প্রচলন করেছিল বলে জানা যায়। এটি স্থানীয় গৃহস্থ "ক্রেওল" রন্ধন শৈলির একটি বড় অংশ হয়ে উঠেছে। প্রকারভেদে এই খাবারে প্রায়ই কলা অথবা বন্দর শহরে জনপ্রিয় ফল, বা বেরি ব্যবহার হয়।
ঐতিহ্যগতভাবে বিগনেট প্রস্তুত করতে ব্যবহৃত উপাদানগুলির মধ্যে রয়েছে:
বুর্গো (খাদ্য)

বুর্গো হল একটি ইন্দোনেশিয়ান ভাঁজযুক্ত চালের প্যানকেক যা সুস্বাদু সাদা নারকেল দুধ দিয়ে প্রস্তুত এক বিশেষ স্যুপ বা ঝোলে নিমজ্জিত করে পরিবেশন করা হয়। এতে মাছের স্বাদ থাকে এবং এই খাবারের উপরে ভাজা শ্যালট (পেঁয়াজকলি) -এর কুচি ছিটিয়ে পরিবেশন করা হয়। পদটি ইন্দোনেশিয়ার দক্ষিণ সুমাত্রার রাজধানী পালেমবাং -এর একটি আঞ্চলিক বিশেষত্ব। পালেমবাং-এ "বুর্গো" হল একটি জনপ্রিয় পছন্দসই প্রাতঃরাশ। স্থানীয় খাবার লাকসোর সাথে বুর্গোর মিল আছে। লাকসো হল মোটা চালের নুডলস এবং এটি একটি হলুদ রঙের স্যুপে নিমজ্জিত করে পরিবেশন করা হয়।
বুর্গো প্রস্তুত করতে প্রথমে চালের আটা, সাগু বা ট্যাপিওকা জলের সাথে মিশিয়ে একটি ব্যাটার প্রস্তুত করতে হয়। এরপর চালের পাতলা প্যানকেক তৈরি করার জন্য ফ্রাইং প্যানে ব্যাটারের অল্প কিছু পরিমাণ নিয়ে গোল করে ছড়িয়ে দিতে হয় এবুং ভাজা করতে হয়। তারপরে ব্যাটারটি আঁচে সামান্য ভাজা হয়ে গোল রুটির আকার ধারণ করলে সেগুলি উল্টে ভাঁজ করা হয়। চালের প্যানকেক তৈরির সাথে সাথে মাংসের টুকরো, মাছ ও নারকেলের দুধ দিয়ে একটি সাদা রঙের স্যুপ বা ঝোল তৈরি করা হয়। এই স্যুপে বিভিন্ন মাছ ব্যবহার করা যেতে পারে। সাধারণত "ইকান গাবুস" বা ( স্নেকহেড ) মাছ এতে বেশি ব্যবহার হয়। এর একটি সহজ রন্ধন প্রনালীতে এই মাছের পরিবর্তে গুঁড়ো শুকনো চিংড়ি ব্যবহার করতে পারে।
নারকেল দুধের স্যুপে রসুন, ধনে, গালাঙ্গল, লবণ এবং সালাম পাতা (ইন্দোনেশিয়ান তেজপাতা ) মেশানো হয়। পরিবেশন করার আগে গোল করে ভাঁজ করা চালের প্যানকেকটি কেটে তার উপর নারকেল দুধের স্যুপ ঢেলে দেওয়া হয় এবং খাস্তা ভাজা শ্যালট বা পিঁয়াজ এর উপরে ছিটিয়ে দেওয়া হয়। প্রায়শই যারা মসলা এবং তাজা টক স্বাদ পছন্দ করেন তাদের জন্য সাম্বল চিলি সস এবং লেবুর রস যোগ করা হয়।
দ্বিবিভক্ত মহাসড়ক

দ্বিবিভক্ত মহাসড়ক (ইংরেজি ভাষায় Dual carriageway ডুয়াল ক্যারেজওয়ে বা Dual highway ডুয়াল হাইওয়ে) বলতে এক প্রকারের মহাসড়ককে বোঝায় যেগুলিতে বিপরীত দিকে চলাচলকারী মোটরযান চলাচল পথ (ব্রিটিশ ইংরেজিতে Carriageway ক্যারেজওয়ে) দুইটি একটি কেন্দ্রীয় ভূমিখণ্ড (ব্রিটিশ ইংরেজিতে Central reservation সেন্ট্রাল রিজার্ভেশন) বা সড়কবিভাজক জমির ফালি (মার্কিন ইংরেজিতে Median strip মিডিয়ান স্ট্রিপ) দ্বারা পৃথক করা থাকে। সাধারণত প্রতিটি পার্শ্বে ন্যূনতম দুইটি করে লেন বা উপপথ থাকে।
যেসমস্ত মহাসড়কে দুই বা তার বেশিসংখ্যক মোটরযান চলাচল পথ থাকে, কিন্তু যেগুলিকে উচ্চতর আদর্শ মেনে নকশা করা হয় ও যেগুলিতে নিয়ন্ত্রিত প্রবেশাধিকার থাকে, সেগুলিকে সাধারণত দ্রুতগামী মোটরযান মহাসড়ক (মোটরওয়ে), উন্মুক্ত মহাসড়ক (ফ্রিওয়ে), ইত্যাদি নামে ডাকা হয়, কিন্তু দ্বিবিভক্ত মহাসড়ক বলা হয় না।
সড়কবিভাজক জমির ফালি ছাড়া মহাসড়ককে লেনের সংখ্যা নির্বিশেষে অবিভক্ত মহাসড়ক (Single carriageway সিঙ্গল ক্যারেজওয়ে) বলা হয়। দ্বিবিভক্ত মহাসড়কগুলিতে যানচলাচল নিরাপত্তা অবিভক্ত মহাসড়কের তুলনায় উন্নত হয়ে থাকে এবং এর ফলে এগুলিতে সর্বোচ্চ গতিসীমা সাধারণত উচ্চতর হয়ে থাকে।
বঙ্গবাজার অগ্নিকাণ্ড

বঙ্গবাজার অগ্নিকাণ্ড ২০২৩ সালের ৪ এপ্রিল ঢাকার গুলিস্থানের বঙ্গবাজারে সংঘটিত হয়।
বঙ্গবাজারে লাগা আগুন প্রায় সাড়ে ছয় ঘণ্টা পর নিয়ন্ত্রণে আসে। আগুন নিয়ন্ত্রণে আনতে তিনটি প্রতিবন্ধকতার জানায় ফায়ার সার্ভিস। ফায়ার সার্ভিস ও সিভিল ডিফেন্স অধিদপ্তরের মহাপরিচালক ব্রিগেডিয়ার জেনারেল মো. মাইন উদ্দিন জানান, সকাল ৬টা ১০ মিনিটে আগুন লাগে। দুপুর ১২টা ৩৬ মিনিটে আগুন নিয়ন্ত্রণে এসেছে।
বঙ্গবাজারে আগুনের কারণ অনুসন্ধানে সিআইডিকে দায়িত্ব দেয়া হয়েছে। ঘটনার পরদিন ৫ এপ্রিল বুধবার সকাল সাড়ে ৯টার দিকে সিআইডির পরিদর্শক দলটি ঘটনাস্থলে পৌঁছায়।
ফায়ার সার্ভিস কর্তৃপক্ষ রাজধানীর ফুলবাড়িয়ার বঙ্গবাজার কমপ্লেক্সকে চার বছর আগেই অগ্নিনিরাপত্তার দিক থেকে অত্যন্ত ঝুঁকিপূর্ণ ঘোষণা করেছিল। তখন ফায়ার সার্ভিস থেকে বঙ্গবাজার কমপ্লেক্সে বেশ কিছু ব্যানারও টাঙানো হয়।
অন্যদিকে ঢাকা দক্ষিণ সিটি করপোরেশন এর মতে, বঙ্গবাজার কমপ্লেক্সের পুরোনো ভবনগুলো ভেঙে নতুন করে অবকাঠামো নির্মাণের উদ্যোগ নেওয়া হয়েছিল। কিন্তু দোকান মালিক সমিতির নেতাদের বাধার কারণে ঝুঁকিপূর্ণ টিনের ভবনগুলো ভেঙে নতুন করে ভবন নির্মাণের কাজ শুরু করা সম্ভব হয়নি।
ঢাকা দক্ষিণ সিটি করপোরেশনের প্রকৌশল বিভাগ সূত্রমতে, সাবেক মেয়র মোহাম্মদ সাঈদ খোকনের সময়ে বঙ্গবাজার কমপ্লেক্সটিকে স্টিলের অবকাঠামো দিয়ে ১০ তলা করতে দরপত্র আহ্বান করা হয়। এই কাজ করতে ঠিকাদারকে কার্যাদেশও (ভবন নির্মাণের অনুমতিপত্র) দেওয়া হয়েছিল। কিন্তু দোকান মালিক সমিতির নেতারা উচ্চ আদালতে গিয়ে নির্মাণকাজের স্থগিতাদেশ নিয়ে আসেন।
বঙ্গবাজার শপিং কমপ্লেক্সে ভয়াবহ অগ্নিকাণ্ডে ১ হাজার কোটি টাকার বেশি ক্ষয়ক্ষতি হতে পারে বলে জানিয়েছেন বাংলাদেশ দোকান মালিক সমিতির সভাপতি মো. হেলাল উদ্দিন।
এছাড়া বঙ্গবাজারে আগুনে ক্ষতিগ্রস্তদের তালিকা এবং ক্ষয়ক্ষতি নিরূপণে আট সদস্যের কমিটি গঠন করেছে ঢাকা দক্ষিণ সিটি করপোরেশন (ডিএসসিসি)।
ইসমাইল গজনভি

ইসমাইল গজনভি () গজনার আমির ছিলেন। তিনি ৫ আগস্ট ৯৯৭ থেকে ৯৯৮ সালের মার্চ পর্যন্ত প্রায় ৭ মাস রাজত্ব করেন। তিনি তার পিতা আমির সবুক্তগিনের স্থলাভিষিক্ত হন, যিনি সামানি গৃহযুদ্ধের একটি অভিযানের সময় বালখে সৃষ্ট অসুস্থতায় মারা যান। মৃত্যুশয্যায় সবুক্তগিন ইসমাইলকে তার উত্তরসূরি মনোনীত করেছিলেন। তখন তার বড় ভাই মাহমুদ সামানিদের গৃহযুদ্ধে জড়িত ছিলেন, তিনি নিশাপুরে অবস্থান করেছিলেন।
এই সংবাদ পেয়ে মাহমুদ গজনভি সিংহাসনে ইসমাইলের অধিকারের প্রতিদ্বন্দ্বিতা করেন। তিনি নিশাপুরের দায়িত্ব তার চাচা বোরঘুজ এবং ছোট ভাই নুরুদ্দিন ইউসুফের হাতে তুলে দিয়ে গজনার দিকে অগ্রসর হন যা এখন আফগানিস্তানের অংশ।
মাহমুদ গজনীর যুদ্ধে জয়লাভ করেন এবং ইসমাইলের কাছ থেকে সিংহাসন ছিনিয়ে নেন। ইসমাইল তার বাকি জীবন গুজগানের একটি দুর্গে সীমাবদ্ধ অবস্থায় কাটিয়েছেন। অধিক অভিজ্ঞ এবং বয়স্ক মাহমুদের উপর ইসমাইলকে উত্তরাধিকারী হিসাবে নিয়োগ করার জন্য সবুক্তগিনের পছন্দের কারণটি অনিশ্চিত। ইসমাইলের মা সবুক্তগিনের পুরানো শিক্ষক আল্প-তেগিনের মেয়ে হওয়ার কারণে এটি হতে পারে।
গজনীর যুদ্ধ (৯৯৮)

গজনীর যুদ্ধ ৯৯৮ সালে আমির ইসমাইলের প্রতিদ্বন্দ্বী গজনভি বাহিনী এবং তার বড় ভাই মাহমুদ গজনভির বিদ্রোহী বাহিনীর মধ্যে সংঘটিত হয়েছিল।
আমির সবুক্তগিন তার মৃত্যুশয্যায় ইসমাইলকে তার উত্তরসূরি হিসেবে মনোনীত করেছিলেন। তখন তার বড় ভাই মাহমুদ সামানিদের গৃহযুদ্ধে জড়িত ছিলেন, তিনি নিশাপুরে অবস্থান করছিলেন।
এই সংবাদ পেয়ে মাহমুদ গজনভি সিংহাসনে ইসমাইলের অধিকারের প্রতিদ্বন্দ্বিতা করেন। তিনি নিশাপুরের দায়িত্ব তার চাচা বোরঘুজ এবং ছোট ভাই নুরুদ্দিন ইউসুফের হাতে তুলে দিয়ে গজনার দিকে অগ্রসর হন। উভয় বাহিনী গজনীতে মিলিত হয়, ইসমাইলের সাথে হস্তিবাহিনী ছিল। যুদ্ধ একটি দীর্ঘ, টানা ব্যাপার ছিল, কিন্তু একটি উপযুক্ত মুহুর্তে মাহমুদ ইসমাইলের কেন্দ্রে আক্রমণ করেন যার ফলে ইসমাইল পরাজিত হন। মাহমুদ ভাইকে গ্রেফতার করেন ও সিংহাসন দখল করেন।
দ্বিতীয় মাসউদ গজনভি

দ্বিতীয় মাসউদ (ফার্সি : مسعود دوم ) বা দ্বিতীয় মাসউদ গজনভি (مسعود دوم غزنه) ছিলেন গজনভি সাম্রাজ্যের একজন সুলতান । মাসউদ ছিলেন মাওদুদ গজনভির পুত্র এবং উত্তরাধিকারী। তিনি সংক্ষিপ্ত সময়ের জন্য সুলতান হন ()। ১০৪৮ সালে তার মৃত্যুর পর তার চাচা আলী তার স্থলাভিষিক্ত হন।
আলি গজনি

আলি (ফার্সি : علی) বা আলি গজনি (علی غزنه) ছিলেন গজনভি সাম্রাজ্যের একজন সুলতান, যিনি তার ভাগ্নে দ্বিতীয় মাসউদ থেকে উত্তরাধিকারী হন। তিনি প্রথম মাসউদের পুত্র ছিলেন। তার ভাগ্নের মত তিনিও স্বল্প সময়ের জন্য শাসন করেছিলেন ( ১০৪৮-১০৪৯), যদিও আবদুর রশিদ গজনভিকে গ্রেফতার করার জন্য তার উজিরের নেতৃত্বে একটি বাহিনী সিস্তানে পাঠিয়েছিলেন, উজির পক্ষ পরিবর্তন করে আলিকে পরাজিত করে আব্দুর রশিদকে তার স্থলাভিষিক্ত করে। তাকে ১০৫০ সালে হত্যা করা হয়।
খসরু মালিক

আবুল মুযাফফর খসরু মালিক ইবনে খসরু শাহ (), যিনি শুধু খসরু মালিক () নামেই বেশি পরিচিত। তিনি ছিলেন গজনভি সাম্রাজ্যের শেষ সুলতান, যিনি ১১৬০ থেকে ১১৮৬ সাল পর্যন্ত শাসন করেছিলেন। তিনি ছিলেন খসরু শাহ (শা. ১১৫৭-১১৬০) এর পুত্র এবং উত্তরাধিকারী।
১১৬১/৬২ সালে, ঘুররা গজনীর গজনভিদের রাজধানী দখল করে, খসরু মালিককে লাহোরে পিছু হটতে বাধ্য করে, যেটি তার নতুন রাজধানী হয়। সেখান থেকে তিনি উত্তর ভারতে প্রবেশ করেন, দক্ষিণ কাশ্মীর পর্যন্ত তার শাসনের বিস্তার ঘটান। তিনি ভারতীয় খোখার উপজাতির সাথেও একটি জোট তৈরি করেছিলেন। ১১৭০ সালে, খসরু (বা তার একজন সেনাপতি) গঙ্গার দক্ষিণ অংশ আক্রমণ করেন।
১১৭৮ সালে ঘুরের শাসক মুইযযুদ্দিন মুহাম্মাদ ঘুরি গজনভি পাঞ্জাবের দক্ষিণ অংশ আক্রমণ করেন এবং গুজরাত পর্যন্ত পৌঁছান। ১১৭৯/৮০ সালে তিনি পেশোয়ার দখল করেন এবং ১১৮১/৮২ নাগাদ লাহোরের আশেপাশে চলে আসেন, কিন্তু খসরু মালিক তাকে অর্থ প্রদান করে শহর থেকে দূরে রাখতে সক্ষম হন তাই তিনি শহর অবরোধ করার পরিবর্তে লাহোর থেকে পিছু হটে যান। যাইহোক, অবশেষে ১১৮৬ সালে ঘুরিরা লাহোর দ্বারা দখল করে, যখন খসরু মালিক এবং তার পুত্র বাহরাম শাহকে ঘুরে নিয়ে যাওয়া হয় এবং বন্দী করা হয়, যা গজনভি সাম্রাজ্যের সমাপ্তি চিহ্নিত করে। ১১৯১ সালে উভয়ের মৃত্যুদণ্ড কার্যকর করা হয়েছিল।
কোজোনাক

কোজোনাক ( ) বা কোজুনাক ( ) হল একটি মিষ্টি খামিরযুক্ত ময়দার মন্ড যা বিভিন্ন ঐতিহ্যবাহী রুটি এবং কেক তৈরি করতে ব্যবহার করা যায়। প্রায়শই একে কিশমিশের সাথে মিশ্রিত করে এর ভেতরে পপি বীজ বা আখরোটের পুর ঢুকিয়ে রুটির মতো বেক করা যেতে পারে। এটি দক্ষিণ-পূর্ব ইউরোপ, রোমানিয়া, বুলগেরিয়া এবং সার্বিয়া, উত্তর মেসিডোনিয়া, গ্রীস, ইত্যাদি দেশের সাধারণ খাদ্য উপাদান। ডিম, দুধ এবং মাখন সমৃদ্ধ এই খামিরযুক্ত ময়দা থেকে ইস্টারের সময় রোমানিয়া, সার্বিয়া, বুলগেরিয়াতে বিভিন্ন ধরনের রুটি প্রস্তুত করা হয় এবং রোমানিয়া এবং মোল্দোভাতেও এটি গুড ফ্রাইডে -এর জন্য ঐতিহ্যবাহী খাদ্য উপাদান। কোজোনাক নামটি এসেছে বুলগেরিয়ান এবং গ্রিক শব্দ থেকে। 
অস্ট্রিয়ান প্রেসিডেন্সির ক্যাফে ইউরোপের উদ্যোগে, ২০০৬ সালের ইউরোপ দিবসে ইউরোপীয় ইউনিয়নে রোমানিয়ার সাংস্কৃতিক প্রতীক চিহ্ন হিসাবে কোজোনাক নামক মিষ্টি রুটিকে বেছে নেওয়া হয়েছিল 
গ্রেট ব্রিটেনে, "কোজোনাক" প্রস্তুতির প্রথম প্রনালীটি ১৭১৮ সালে একটি রান্নার বইতে লেখা হয়েছিল। এর অনুরূপ একটি ইতালীয় ডেজার্ট হল "প্যানেটোন", যার রন্ধন প্রনালী পূর্ব ইউরোপে বিকশিত হয়েছিল এবং রোমান অধিগ্রহনের পরে অন্যান্য অঞ্চলে খাবার হিসাবে প্রচলিত হয়েছিল।
রোমানিয়ানরা কোজোনাকে কোকো, রাম, আখরোট এবং টার্কিশ ডিলাইট যুক্ত করে বেক করে যা প্রস্তুত রুটিকে সুস্বাদু করে তোলে। শত শত বছর ধরে ইস্টার বা ক্রিসমাসের সময় এই মিষ্টান্নটি প্রস্তুত হয় এবং এটি একটি ঐতিহ্যবাহী মিষ্টান্ন হিসেবে ব্যাপকভাবে স্বীকৃত। 
আজ, এই মিষ্টান্নের এক দীর্ঘ ইতিহাস আছে। এই মিষ্টান্নটি মূলত দক্ষিণ-পূর্ব ইউরোপীয় দেশগুলিতে তৈরি করা হয়, বিশেষ করে উত্তর মেসিডোনিয়া, রোমানিয়া, মলদোভা এবং বুলগেরিয়া এইসকল দেশে এটি একটি ঐতিহ্যবাহী খাবার হিসাবে বিবেচিত হয়। 
ভিন্নমতে কোজোনাক হল একটি মিষ্টি রুটি যা তৈরি করতে ময়দার সাথে দুধ, খামির, ডিম, চিনি, মাখন এবং অন্যান্য উপাদান মেশানো হয় এবং বেক করার আগে সেই মিশ্রনটি যাতে মিশ্রিত ডিম ও খামিরের প্রভাবে স্ফীত হয়ে ওঠে তার জন্য তাকে কিছুক্ষন রেখে দেওয়া হয়। বুলগেরিয়াতে, রোমানিয়ান সংস্করণের মতোই ময়দার মিশ্রণে কোড়ানো লেবুর খোসা যোগ করে "কোজোনাক" প্রস্তুত করা হয়।
উত্তর মেসিডোনিয়ায়, ইস্টারের জন্য মেসিডোনিয়ানরা ঐতিহ্যগতভাবে কিশমিশ দিয়ে একটি মিষ্টি রুটি তৈরি করে যার আকার একটি মেয়ের চুলের বিনুনির মতো হয় এই কারণেই এই ঐতিহ্যবাহী ইস্টার রুটির নাম কোকা/কোসা, বুলগেরিয়ান ভাষায় যার অর্থ চুল।
রোমানিয়াতে এটি ময়দা, ডিম, দুধ, মাখন, চিনি এবং লবণ দিয়ে তৈরি একটি সাধারণ মিষ্টি রুটি হিসাবে পরিচিত। অঞ্চলের উপর নির্ভর করে, কেউ এতে স্বাদের জন্য কিশমিশ, কোড়ানো কমলা লেবু বা কোড়ানো লেবুর খোসা, আখরোট বা হ্যাজেলনাট এবং ভ্যানিলা বা রাম ইত্যাদি উপাদান যোগ করে। কোজোনাকের উপরে কখনও পপি বীজ ছিটিয়ে সজ্জিত করে দেওয়া হয়। কিছু রন্ধন শৈলীতে কোজোনাকের ভেতরে একটি পুর দিয়ে ভরাট করা হয় যা সাধারণত পপি বীজ, কোকো পাউডার, রাম এসেন্স বা কিশমিশের সাথে আখরোটের মিশিয়ে তৈরি করা হয়। প্রস্তুত ময়দার মন্ডকে বেলুনি দিয়ে গোল করে বেলে চ্যাপ্টা করা হয় তারপর চ্যাপ্টা রুটির উপর তৈরি করা পুর ছড়িয়ে ভরাট করা হয় এবং তারপর আবার রুটিকে পুরসহ রোল করে দেওয়া হয়। এরপর এটি বেক করে কোজোনাক মিষ্টি রুটি তৈরি করা হয়।
আব্দুল্লাহ ইবনে আতিকের অভিযান

আবদুল্লাহ ইবনে আতিকের অভিযান () আবু রাফি ইবনে আবি আল-হকাইকের হত্যাকাণ্ড () নামেও পরিচিত, ৬২৭ খ্রিস্টাব্দের মার্চ মাসে সংঘটিত হয়েছিল।
সাল্লাম ইবনে আবু আল-হকাইক (আবু রাফি) ছিলেন একজন ইহুদি, যিনি মুহাম্মাদ এবং তার অনুসারী মুসলমানদের সাথে লড়াইকারী পৌত্তলিক গোত্রকে অর্থায়ন ও সহায়তা করেছিলেন, এবং তার কবিতা (হিজা') দিয়ে মুহাম্মদের অবমাননা করেন। মুসলমানরা যখন মদিনায় মুসলমানদের সাথে বনু কুরাইজার বিশ্বাসঘাতকতার সাথে তাদের সম্পর্কের মীমাংসা করেছিল, তখন আল-আউসের প্রতিদ্বন্দ্বী আল-খাজরাজ গোত্র, আল-আউসের সমান গুণ পাওয়ার জন্য মুহাম্মদের কাছে তাকে হত্যা করার অনুমতি চেয়েছিল। যারা কাব ইবনুল আশরাফকে হত্যা করেছিল।
আর্-রাহীকুল মাখতূম অনুসারে, বনু খাজরাজ গোত্রের ৫ জনের একটি দল 'আব্দুল্লাহ ইবনে আতীক'কে নিয়ে, খায়বারের দিকে রওনা হয়েছিল যেখানে 'আবু রাফির দুর্গ অবস্থান করছিল। যখন তারা দুর্গের কাছে এলো, 'আবদুল্লাহ তার লোকদেরকে একটু পিছনে থাকার পরামর্শ দিল, তারপর তার চাদরে ছদ্মবেশে এগিয়ে গেল, যেন সে নিজেকে লুকাতে পারে। দুর্গের লোকেরা ভিতরে গেলে দারোয়ান তাকে তাদের একজন ভেবে ভেতরে প্রবেশ করতে দেন। আবদুল্লাহ ভেতরে ঢুকে লুকিয়ে রইল। এরপর সে সালামের ঘরের দরজা খুলে দিতে থাকে। সেখানে একেবারে অন্ধকার ছিল কিন্তু তিনি তার তরবারির কাছে রাখতে সক্ষম হন এবং তারপর নিরাপদে চলে যান। ফেরার পথে, তার পা ভেঙ্গে যায় তাই তিনি এটিকে একটি ব্যান্ডেজে জড়িয়ে রাখেন এবং সকাল পর্যন্ত গোপন স্থানে লুকিয়ে থাকেন যখন কেউ প্রাচীরের উপর দাঁড়িয়ে আনুষ্ঠানিকভাবে সালাম বিন আবি আল-হকাইকের মৃত্যুর ঘোষণা দেয়। এই খবর শুনে তিনি চলে যান এবং মুহাম্মদের সাথে দেখা করতে যান, যিনি পুরো ঘটনাটি শুনেন এবং তারপর 'আব্দুল্লাহকে তার পা প্রসারিত করতে বলেন, যা তিনি মুছে দেন এবং মুসলিম পণ্ডিত সাইফুর রহমান আল মুবারকপুরীর মতে ফাটলটি ঘটনাস্থলেই সেরে যায়। অন্য সংস্করণে, গ্রুপের পাঁচজনই হত্যাকাণ্ডে অংশ নিয়েছিল। পাঁচ হিজরীত জ্বিলকদ বা জ্বিলহজ্জ মাসে এ ঘটনা ঘটে।
উইলিয়াম মুইর আরও দাবি করেছেন যে পাঁচজন লোক পাঠানো হয়েছিল, 'আবদুল্লাহ ইবনে আতিক যিনি বনু নাদিরের ভাষার সাথে পরিচিত ছিলেন, তিনি আল-হকাইকের স্ত্রীকে সম্বোধন করেছিলেন, যিনি দরজা খুলতে এসেছিলেন এবং একটি মিথ্যা অজুহাতে প্রবেশ করেন। মুইর আরও উল্লেখ করেছেন যে একটি বিবরণ অনুসারে, তিনি ভান করেছিলেন যে তিনি তার স্বামীর জন্য একটি উপহার এনেছে। যখন তার স্ত্রী দেখলেন তারা সশস্ত্র, তখন সে চিৎকার করতে শুরু করে এবং তারা তার দিকে তাদের অস্ত্র নিশানা করতে শুরু করে, তাকে "তার জীবনের মায়ায়" চুপ থাকতে বাধ্য করে। তারা তখন ছুটে এসে আল-হকাইককে (আবু রাফি) হত্যা করে।
মুহাম্মদের জীবনীতে, মুসলিম ঐতিহাসিক তাবারী ঘটনাটি নিম্নরূপ উল্লেখ করেছেন:
অনেক সুন্নী হাদীসে আবু রাফির হত্যার কথা উল্লেখ করা হয়েছে:
আবু রাফির হত্যার কথা উল্লেখ করা হয়েছে: , , এবং আরও অনেক হাদিসে।
অ্যান্টিকুচো

অ্যান্টিকুচোস (একবচন "অ্যান্টিকুচো", কেচুয়া অ্যান্টি কুচু) জনপ্রিয় এবং সস্তা মাংসের খাবার যা প্রাক-কলম্বিয়ান যুগে আন্দিজে উদ্ভূত হয়েছিল। বিশেষ করে তাওয়ান্তিনসুয়ু (ইনকা সাম্রাজ্য) এর আন্টিসুয়ু অঞ্চলে এর উদ্ভব বলে মানা হয়। এই খাবারের আধুনিক সংস্করণটি ঔপনিবেশিক যুগে ১৬ এবং ১৯ শতকের মাঝামাঝি সময়ে আন্টিসুয়ু থেকে অন্যান্য স্থানীয় অঞ্চলে প্রচলিত হয়েছিল বলে মনে করা হয়। এখন এই খাবারটি মূলত পেরুতে পাওয়া যায়।
অ্যান্টিকুচো রাস্তার অস্থায়ী খাবারের দোকানে পাওয়া যায়। এই রান্নার প্রস্তুতির জন্য প্রথমে মাংসকে ভিনেগার এবং মশলা (যেমন জিরা, আজি মরিচ এবং রসুন ) দিয়ে মেরিনেট করা হয়। যদিও অ্যান্টিকুচো যেকোন ধরনের মাংস দিয়ে তৈরি করা যায় তবে সবচেয়ে জনপ্রিয় রন্ধন প্রনালীতে গরুর মাংসের হার্ট দিয়ে এই অ্যান্টিকুচো তৈরি হয় যার নাম অ্যান্টিকুচোস দে কোরাজন। অ্যান্টিকুচোস সাধারণত শিকের প্রান্তে একটি সেদ্ধ আলুর সঙ্গে গাঁথা থেকে এবং এভাবেই খাবারটি পরিবেশিত হয়। এর অনুরূপ আরেকটি খাবারের নাম শিশ কাবাব। এই খাবারটি ভূমধ্যসাগরীয় রন্ধনপ্রণালীর অংশ। পেরুতে "সেনর দে লস মিলাগ্রোস" -এর মিছিলের সাথে "অ্যান্টিকুচোস" খাবারটির একটি কাহিনী জড়িত। 
যদিও অ্যান্টিকুচোস প্রাক-কলম্বিয়ান যুগে উদ্ভুত হয়েছিল কিন্তু আধুনিক অ্যান্টিকুচোসের বিকাশ হয় ষোলো শতকে, যখন প্রথমবার কলম্বিয়ার স্থানী অধিবাসীরা স্প্যানিশ অধিগ্রহনকারীদের মুখোমুখি হয়েছিল। এই সময়েই রসুনের মতো ইউরোপীয় উপাদান খাবারে যোগ করা শুরু হয় এবং ইনকা সাম্রাজ্যের সময়ে স্থানীয় রন্ধন প্রনালীতে ঐতিহ্যবাহী লামার মাংসের বদলে গরুর মাংস ব্যবহারের চল শুরু হয়। এটি ইনকা সাম্রাজ্যের বাসিন্দাদের মধ্যে একটি জনপ্রিয় খাবার ছিল এবং এটি বর্তমানে দক্ষিণ আমেরিকার বেশিরভাগ দেশ জুড়ে জনপ্রিয়। অ্যান্টিকুচোসের উত্তর আমেরিকান প্রকরনও বর্তমান।
লিমা (পেরু)-র জাতীয় গ্রন্থাগার থেকে পাওয়া একটি নথি অনুসারে, এটা বিশ্বাস করা হয় অ্যান্টিকুচো শব্দটি এসেছে কেচুয়া "অ্যান্টিকুচু" ( "অ্যান্টি" : 'ইস্ট' + "কুচু" : 'কাট' বা "উচু" : 'পোরিজ, মিক্স') থেকে। লেখক এরিকা ফেটজার উল্লেখ করেছেন যে ঐতিহ্য অনুযায়ী, অ্যান্টিকুচোস মাংস আগুনের শিখার উপর ঝলসিয়ে প্রস্তুত করা হত। স্প্যানিশদের মধ্যে লাঠির উপর মাংসকে গেঁথে রান্না করার রীতি আছে।
ঐতিহ্যবাহী অ্যান্টিকুচো গরুর মাংস দিয়ে তৈরি করা হয়, অথবা মুরগির টুকরা ২ সেমি x ২ সেমি বা ৫ সেমি × ৫ মাপে কেটে এই রান্না করা হয়।  একটি ধাতব শিঁঁক যার দৈর্ঘ্য প্রায় ৩০ থেকে এবং ব্যাসের দৈর্ঘ্য ৩ মিমি তার মধ্যে এই মাংসের টুকড়ো গেঁথে অ্যান্টিকুচোস রান্না করা হয়। মাংস এবং ভিয়েনা সসেজের টুকরোর সাথে পেঁয়াজ, মরিচ, গাজর এবং মাশরুমের মতো সবজি ও মশলা মেশানো হয়। এরপর "বারবিকিউ" পদ্ধতির মতোই একটি লাঠির মধ্যে মাংসের টুকড়োগুলিকে গেঁথে আগুনে ঝলসিয়ে রান্না করা হয় এবং অ্যান্টিকুচো প্রস্তুত করা হয়।
এতে স্বাদমতো লবণ এবং কখনও কখনও ভিনেগার বা লেবুর রস দেওয়া হয়।
রসুন, পেঁয়াজ এবং কাটা ধনেপাতা, ভিনেগার, লেবুর রস এবং বিয়ার দিয়ে তৈরি একটি সস প্রস্তুত করা হয় যা পার্সলে পাতার সাথে অ্যান্টিকুচোসে ছড়িয়ে দেওয়া হয়।
অ্যান্টিকুচো সাধারণত কোনো স্থানীয় থালির প্রধান খাবার নয়, বরং এটি মাংসের একটি আনুসঙ্গিক পদ হিসাবে কোরিপেন, আলু, সসেজ এবং সালাদের মতো অন্যান্য খাবারের সাথে পরিবেশিত হয়।
এই রান্নার বিকল্প পদ্ধতিতে কাঠের ছোট লাঠি ব্যবহার হয় যার দৈর্ঘ্য ১৫ সেমি বা তার কম। একে মাংস স্কিউয়ার বলা হয়।
উপমা

উপমা, উপ্পুমাভু বা উপ্পিট্টু হল ভারতীয় উপমহাদেশ থেকে উদ্ভূত একটি খাবার, যা কেরালা, অন্ধ্র প্রদেশ, তামিলনাড়ু, তেলেঙ্গানা, কর্ণাটক, মহারাষ্ট্রীয় এবং শ্রীলঙ্কান তামিল অঞ্চলের জনপ্রিয় প্রাতঃরাশ। সুজি বা মোটা চালের আটা দিয়ে উপমা রান্না করা হয়। ব্যক্তিগত পছন্দের উপর নির্ভর করে রান্নার সময় বিভিন্ন মশলা এবং সবজি যোগ করা হয়।
উপমার বিভিন্ন নাম "উপপু" শব্দের সংমিশ্রণ থেকে উদ্ভূত। তামিল ভাষায় উপ্পু শব্দের অর্থ লবণ এবং তামিল ভাষায় "মাভু" মানে মাটিতে চাষ করা শস্যের খাবার। উত্তর ভারতে খাবারটিকে "উপমা" বলা হয়। মহারাষ্ট্রে মারাঠি ভাষায় এই পদের ঐতিহ্যগত নাম ছিল "সানজা"।
উপমা রান্নায় প্রথমে সুজিকে (ভারতে "রাভা" বা "সুজি" বলা হয়) হালকা শুকনো ভেজে তৈরি করা হয়। তারপর সুজি আগুন থেকে নামিয়ে আলাদা করে রাখা হয় এবং একটি প্যানে মশলা, ডাল, পেঁয়াজ, আদা ইত্যাদি তেল বা ঘি দিয়ে ভাজতে হয়। এরপর সুজিটি সেই প্যানেই ঢালা হয় এবং পুঙ্খানুপুঙ্খভাবে ভাজা মশলাটির সাথে মিশ্রিত করা হয়। এরপর ফুটন্ত জল যোগ করা হয় এবং মিশ্রণটি নাড়তে হয় যতক্ষণ না সুজি জল শোষণ করে নরম তুলতুলে হয়ে যায়।
উপমা তৈরির বিভিন্ন উপায় রয়েছে। বিভিন্ন প্রকার উপমায় ভিন্ন ভিন্ন মশলা এবং শাকসবজি যোগ করা হয়। রন্ধন শৈলী ও উপাদানের প্রকারভেদে উপমার প্রকৃতিও উল্লেখযোগ্যভাবে পরিবর্তিত হতে পারে। রান্নায় কতটা জল যোগ করা হয়েছে এবং কতক্ষণ মিশ্রণটিকে আগুনে রান্না করা হয়েছে তার উপর উপমার প্রকৃতি নির্ভর করে।
মুসাকা

মুসাকা বেগুন ও আলু দিয়ে তৈরি একটি খাবার যাতে সাধারণত মাংসের কিমা যোগ করে রান্না করা হয়। এটি বলকান, মধ্য ভূমধ্যসাগরীয় উপকূল অঞ্চল এবং মধ্যপ্রাচ্যের স্থানীয় খাবার।
ধারণা করা হয় "মুসাকা"এই কথাটি গ্রীক শব্দ মুসাকাস্ () এবং অন্যান্য বলকান ভাষা থেকে ইংরেজি ভাষায় এসেছে। এইসকল শব্দ আবার উসমানীয় তুর্কি ভাষা থেকে ধার করা হয়েছে। যার ফলে বলা যায় যে প্রকৃতপক্ষে এটির উৎপত্তি হল আরবি মুসাক্কা শব্দ থেকে যার অর্থ ঠান্ডা। শব্দটি প্রথম ১৮৬২ সালে ইংরেজি ভাষায় ব্যবহার করা শুরু হয়।
মুসাকার বেশিরভাগ রন্ধনপ্রনালীতে মূলত সুগন্ধিত অবার্গিন (বেগুন) এবং টমেটোর ব্যবহার হয়। সাধারণত ভেড়ার মাংসের কিমা এতে যোগ করা হয়। মুসাকার গ্রীক সংস্করণে মাংস এবং বেগুনের একটি স্তর থাকে যার উপরে বেক্যামেল (সাদা) সস দিয়ে পরিবেশন করা হয়।
মুসাকার আধুনিক গ্রীক সংস্করণটি ১৯২০-এর দশকে ফরাসি রন্ধন প্রনালীতে প্রশিক্ষিত গ্রীক রাধুনী নিকোলাওস সেলেমেন্টেস প্রস্তুত করেছিলেন। তার তৈরি মুসাকায় তিনটি প্রধান স্তর রয়েছে। প্রতিটি স্তরের উপাদানকে আগে আলাদাভাবে রান্না করা হয় ও পরে বেকিংয়ের জন্য একত্রিত করা হয়। নিচের স্তর প্রস্তুত করতে কাটা বেগুনের নীচের অংশ অলিভ অয়েলে হাল্কা ভাজা করা হয়। মাঝখানের স্তরটির জন্য ভেড়ার মাংসকে কাটা টমেটো, পেঁয়াজ, রসুন ইত্যাদি সব্জী এবং মশলা, দারুচিনি এবং কালো মরিচ ইত্যাদি মশলা দিয়ে রান্না করা হয়। সবচেয়ে উপরের স্তরে থাকে সাদা বেচেমেল সস বা সুস্বাদু কাস্টার্ড।
মুসাকার রন্ধন প্রনালীতে অনেক বৈচিত্র্য রয়েছে। কখনও কখনও খাবারের উপরে সস না ঢেলেই এতে পরিবেশন করা হয়। কখনও কখনও এতে বেগুনের টুকরো ছাড়াও অন্যান্য সবজির ব্যবহার হয় যেমন, স্যুইড জুচিনি (কোর্গেট) -এর টুকরো, আংশিক ভাজা আলুর টুকরো বা ভাজা মাশরুম। সেলেমেন্দেস -এর রান্নার বইতে মুসাকার একটি ভেগান সংস্করণ রয়েছে, যেটিতে মাংস বা দুগ্ধজাত দ্রব্য কিছুই ব্যবহার হয়না শুধু সবজির মধ্যে বেগুন (মাংসের পরিবর্তে বেগুন ব্যবহার করা হয়), টমেটো সস এবং পাউরুটির টুকড়ো বা ব্রেড ক্রাম্ব ব্যবহার হয়।
মুসাকার আরেকটি বিকল্প রন্ধন প্রনালীতে গোটা ছোট ছোট বেগুনের মধ্যে মাংসের কিমা ভরে ভরাট করা হয় এবং তার উপর বেকমেল ছড়িয়ে দিয়ে বেক করা হয় বা ভাপানো হয়।
আলবেনিয়া, বুলগেরিয়া, প্রাক্তন যুগোস্লাভিয়া, এবং রোমানিয়াতে বেগুন, শুয়োরের মাংস বা গরুর মাংসের কিমার পরিবর্তে আলু ব্যবহার করা হয় এবং উপরের স্তরটিতে সাধারণত দুধ বা দই মেশানো হয়। এই সংস্করণে কখনো কাঁচা ডিম বা কখনও কখনও অল্প পরিমাণে ময়দা যোগ করা হয়। এর একটি স্থানীয় ত্রিস্তরীয় সংস্করণও রয়েছে যাতে নীচের স্তরটি শুয়োরের মাংস এবং গরুর মাংস, মাঝের স্তর আলুর টুকরো এবং উপরের স্তর সাধারণত একটি কাস্টার্ড দিয়ে প্রস্তুত করা হয়। প্রতিটি স্তর আলাদা আলাদা রান্না করা হয় এবং একটি প্যানে একত্রিত করে স্তরে স্তরে সাজানো হয়। উপরে স্তরে বাদামী রং না হওয়া পর্যন্ত বেক করা হয়।
মুক (খাদ্য)

মুক হল একটি কোরিয়ান খাবার যা খাদ্যশস্য, মটরশুটি বা বাদামের স্টার্চ যেমন বাকউইট, তিল এবং অ্যাকর্ন থেকে তৈরি হয়। এই খাবারটি প্রকৃতিগতভাবে অনেকটা জেলির মতো হয়। মুকের নিজস্ব গন্ধ নেই, তাই মুকের খাবারগুলি স্বাদযুক্ত করতে সয়া সস, তিলের তেল, কাটা পেঁয়াজকলি, চূর্ণ করা "জিম" (একধরনের সামুদ্রিক খাবার), মরিচের গুঁড়ো এবং বিভিন্ন সবজির সাথে মিশ্রিত করা হয়।
মুকের বেশ কয়েকটি প্রকার আছে।
ডটোরি-মুক () হল মুকের একটি প্রকার যা ওক গাছের ফলের নির্যাস থেকে তৈরি করা হয়।
মেমিল-মুক () ঢেমশির নির্যাস থেকে তৈরি হয়।
নোকডু-মুক () মুগ ডালের মাড় দিয়ে তৈরি হয়।
হোয়াংপো-মুক (), ("নরং-মুকও" বলা হয়), মুগ ডালের মাড় থেকে তৈরি হয় এবং "গার্ডেনিয়া" গাছ থেকে প্রস্তুত ভোজ্য রঙের দ্বারা এই খাবারে হলুদ রঙ যোগ করা হয়।
ক্কায়ে-মুক () নামক মুক খাবারটি তিলের বীজ থেকে তৈরি হয়।
এছাড়াও আছে সবুজ মটর মুক, চেওংপো মুক () এবং হোয়াংপো মুক ()।
মুক-মুচিম () খাবারটি "গাঞ্জাং" (কোরিয়ান সয়া সস ), তিল বা পেরিলা তেল, সূক্ষ্মভাবে কাটা সবুজ পেঁয়াজ, তিলের বীজ এবং লাল মরিচের গুঁড়ো দিয়ে তৈরি করা হয়। এটি কাটা শসা এবং বিভিন্ন পাতার সবজি যেমন কাটা লেটুস, বাঁধাকপি বা নাপা বাঁধাকপির সাথে মিশ্রিত করে খাওয়া যেতে পারে।
তাংপিয়ং-চে () খাবারটি পাতলা করে কাটা "নকডু মুক", গরুর মাংস, সবজি এবং সামুদ্রিক শৈবাল দিয়ে তৈরি হয়।
মুক-বোক্কেম () হল একটি ভাজা করা "মুক" খাবার। 
মুক-জাঙ্গাজ্জি () হল "গাঞ্জাং" -এ মেরিনেট করা মুক খাবার।
মুকজেয়ন () খাবারটি মুগ ডালের মাড় দিয়ে তৈরি "মুক" -কে প্যানে ভাজা করে এটি তৈরি করা হয়। 
মুক-সাবল () বা মুকবাপ () হল "মুক" এবং টুকরো করা সবজি দিয়ে তৈরি একধরনের ঠান্ডা স্যুপ।
পিনাকবেট

পিনাকবেট (পিনাক বেট -কে পাকবেট নামেও ডাকা হয়) ফিলিপাইনের উত্তরাঞ্চলের আদিবাসীদের খাবার। পিনাকবেট মাছ বা চিংড়ির সাথে বিভিন্ন সবজি হাল্কা ভাজা করে তৈরি করা হয়। পিনাকবেট শব্দটি ইলোকানো শব্দ "পিনাকেবেট" থেকে উদ্ভুত, যার অর্থ "সঙ্কুচিত" বা "কুঁচকানো"। খাঁটি ইলোকানো রন্ধনশৈলীতে "পিনাকবেটে ব্যাগুং" নামক মশলাদার সস ব্যবহার হয় যা মোনামন বা অন্যান্য মাছ গেঁজিয়ে প্রস্তুত করা হয়। অন্যদিকে আরও দক্ষিণ অঞ্চলগুলিতে "বাগুং আলমং" নামক স্থানীয় খাদ্য উপাদান ব্যবহার করা হয়। পিনাকবেট খাবারে সাধারণত করলা (আমপালয়া) মেশানো হয়। এছাড়াও পিনাকবেটে ব্যবহৃত অন্যান্য সবজির মধ্যে রয়েছে বেগুন, টমেটো, ঢেঁড়শ, বরবটি, গোলমরিচ, পারদা, কামরাঙা শিম ইত্যাদি। খাবারে অতিরিক্ত স্বাদের জন্য গাছগাছড়ার ভোজ্য মুল এবং কিছু শিম যেমন ক্যামোট, পাটানি, কাদি ইত্যাদি উপাদানও ঐচ্ছিকভাবে যোগ যেতে পারে। পিনাকবেটে সজনে গাছের ডাটাও যোগ করা যায়। এতে সাধারণত মশলা হিসাবে আদা, পেঁয়াজ বা রসুন মেশানো হয়। পিনাকবেটের তাগালগে সংস্করণে সাধারণত ক্যালাবাজা ("কালাবসা") কুমড়ো সব্জী উপাদান হিসাবে অন্তর্ভুক্ত করা হয়।
পিনাকবেটে ব্যবহৃত বেশিরভাগ সব্জিগুলি স্থানীয়ভাবে উৎপাদিত ও সহজলভ্য। বেশিরভাগ ইলোকানো পরিবার তাদের বাড়ির উঠোনে এবং বাগানে এই সব্জিগুলির চাষ করে। এই সব্জিগুলি একসাথে রান্নার পাত্রে মেশানো হয় ও সেদ্ধ করা হয়। যতক্ষন না সব্জির জল বেরিয়ে সব্জিগুলি শুঁকিয়ে কুঁচকে যাচ্ছে ততক্ষন পর্যন্ত রান্না করা হয়। তাগালগ সংস্করণে পিনাকবেটকে একটু অন্যরকম স্বাদযুক্ত করতে শাকসবজির সাথে চিংড়ির মাছের পেষ্ট বা বাটা যোগ করা হয়। কিছু ক্ষেত্রে আমিশ খাদ্য উপাদান যেমন লেচন, চিচারন বা অন্যান্য মাংস (সবচেয়ে বেশি শুয়োরের মাংস) ইত্যাদি পিনাকবেটে যোগ করা হয়।
মুহাম্মদ আব্দুর রশীদ

মুহাম্মদ আব্দুর রশীদ একজন বাংলাদেশী ইসলামী চিন্তাবিদ। তিনি ঢাকা বিশ্ববিদ্যালয়ের ইসলামিক স্টাডিজ বিভাগের অধ্যাপক ও সাবেক চেয়ারম্যান এবং ইসলামি আরবি বিশ্ববিদ্যালয়ের তৃতীয় উপাচার্য।
আব্দুর রশীদ ঢাকা বিশ্ববিদ্যালয়ের ইসলামিক স্টাডিজ বিভাগ থেকে ১৯৮৮ সালে স্নাতক ও ১৯৮৯ সালে স্নাতকোত্তর ডিগ্রি লাভ করেন। তিনি একই বিভাগ থেকে ২০০২ সালে পিএইচডি ডিগ্রি অর্জন করেন।
মুহাম্মদ আব্দুর রশীদ ১৯৯৫ সালে আবুজর গিফারী কলেজে প্রভাষক হিসেবে শিক্ষকতা জীবন শুরু করেন। তিনি ১৯৯৭ সালে ঢাকা বিশ্ববিদ্যালয়ের ইসলামিক স্টাডিজ বিভাগে প্রভাষক হিসেবে যোগ দেন। এরই ধারাবাহিকতায় তিনি ২০০০ সালে সহকারী অধ্যাপক, ২০০৩ সালে সহযোগী অধ্যাপক ও ২০০৬ সালে অধ্যাপক পদে উন্নীত হন।
অধ্যাপনার পাশাপাশি তিনি বিভিন্ন প্রশাসনিক দায়িত্ব পালন করেছেন। তিনি ইসলামিক স্টাডিজ বিভাগের চেয়ারম্যান, বাংলাদেশ মাদ্রাসা শিক্ষা বোর্ডের বোর্ড মেম্বার, নীলক্ষেত হাই স্কুলের পরিচালনা পরিষদের সভাপতি, ঢাবির কবি জসীম উদ্‌দীন হলের প্রভোস্ট ও ড. সিরাজুল হক গবেষণা কেন্দ্রের পরিচালকসহ বিভিন্ন দায়িত্ব পালন করেন। ২০২৩ সালের ৪ এপ্রিল তিনি ইসলামি আরবি বিশ্ববিদ্যালয়ের উপাচার্য হিসেবে নিয়োগ লাভ করেন এবং ৫ এপ্রিল অনুষ্ঠানিকভাবে বিশ্ববিদ্যালয়টির উপাচার্যের দায়িত্বভার গ্রহণ করেন। ২০২৪ সালের ১৫ আগস্ট তিনি বিশ্ববিদ্যালয়টির উপাচার্যের পদ থেকে পদত্যাগ করেন।
ভবানীশ্বর মন্দির

ভবানীশ্বর মন্দির, ভারতের পশ্চিমবঙ্গ রাজ্যের মুর্শিদাবাদ জেলার লালবাগ মহকুমার মুর্শিদাবাদ-জিয়াগঞ্জ সিডি ব্লকের বরানগরে অবস্থিত।
ভবানীশ্বর মন্দির অবস্থিত ।
বরানগরের ভবানীশ্বর মন্দিরটি ১৭৫৫ সালে রানী ভবানীর কন্যা তারাসুন্দরী দ্বারা নির্মিত হয়েছিল। এটি বরানগরের সবচেয়ে উঁচু চুন ও মর্টার মন্দির। হিন্দু মূর্তিবিদ্যার গবেষক শ্যামল চ্যাটার্জির মতে, "এই ১৮ মিটার লম্বা মন্দিরের উল্টানো পদ্মের মতো গম্বুজ এবং অভ্যন্তরীণ গর্ভগৃহের চারপাশে একটি বৃত্তাকার করিডোর উল্লেখযোগ্য বৈশিষ্ট্য। বাইরের সম্মুখভাগে মানবমূর্তিগুলি মাঝামাঝি ধরণের। অভ্যন্তরীণ গর্ভগৃহের বাইরের দেয়ালে ফুলের নকশা চমৎকার।"
রানী ভবানী (১৭১৬-১৭৯৫) ছিলেন বর্তমানে বাংলাদেশের রাজশাহী জেলার নাটোরের জমিদার রাজা রমাকান্তের স্ত্রী। ৩২ বছর বয়সে তিনি বিধবা হওয়ার পর, তিনি তার জমিদারি সুচারুভাবে পরিচালনা করেছিলেন এবং তার জনহিতকর কাজের জন্য খ্যাতি অর্জন করেছিলেন। “কথিত আছে যে রাণী ভবানী গঙ্গার তীরে এখানে বারোনগরে ১০৮টি মন্দির তৈরি করতে চেয়েছিলেন যাতে এই বসতির মর্যাদা বারাণসীর মতো হয়। তিনি ১০৭টি করে আর করেন নি; আমি কারণ সম্পর্কে কোন গল্প শুনিনি।" মাত্র কয়েকটি মন্দির ভালো অবস্থায় আছে।
পশ্চিমবঙ্গের জাতীয় গুরুত্বের স্মৃতিস্তম্ভের তালিকা অনুসারে ভবানীশ্বর মন্দির একটি এএসআই তালিকাভুক্ত স্মৃতিস্তম্ভ।
বাজিন (রুটি)

বাজিন ( , উচ্চারিত) লিবিয়ার রন্ধনপ্রণালীর অন্তর্ভুক্ত একটি খামিরবিহীন রুটি যা বার্লি, জল এবং লবণ দিয়ে প্রস্তুত করা হয়।
বাজিন তৈরি করার জন্য জলে বার্লির গুড়ো সিদ্ধ করা হয় এবং তারপরে একটি "মাগ্রাফ" নামক এক বিশেষ লাঠির ব্যবহার করে প্রস্তুত মন্ডটিকে বিশেষভাবে নাড়ানো হয়। তারপর সেটিকে একটি পাত্রে স্থাপন করতে হয় এবং সেটি শক্ত হওয়া পর্যন্ত অপেক্ষা করতে হয়। এর পরে এটি ভাপিয়ে বা বেক করে বাজিন রুটি প্রস্তুত করা হয়। লবণের ব্যবহার বাজিনের গঠনে কঠোরতা প্রদান করে। বাজিন গমের আটা, জলপাই তেল এবং মরিচ ব্যবহার করেও প্রস্তুত করা যেতে পারে।
বাজিন সাধারণত টমেটো সস, ডিম, আলু এবং মাটনের সাথে পরিবেশন করা হয়। বাজিন প্রস্তুতির পদ্ধতিতে বিশেষ প্রক্রিয়ায় প্রথমে ময়দাকে মেখে পিরামিড বা গম্বুজের আকার দেওয়া হয়। এরপর সেই ময়দাটি ভাপিয়ে বাজিন রুটি প্রস্তুত করা হয়। একটি টমেটো-ভিত্তিক স্যুপ বা মাংস ও আলুর স্ট্যু দিয়ে বাজিন পরিবেশন করা যেতে পারে। গরম স্ট্যু বাজিনের উপরে বা তার চারপাশে ঢেলে এবং সিদ্ধ ডিম দিয়ে সজ্জিত করে পদটি পরিবেশন করা হয়। স্যুপ প্রস্তুতির সময় তাতে একটি কাঁচা ডিমও মেশানো যেতে পারে। বাজিন রুটি, মধু, খেজুরের শরবত এবং মাখন বা তেল ব্যবহার করে প্রস্তুত একটি জনপ্রিয় খাবার হল "আসিদা"। রান্না করা কুমড়া এবং টমেটো সসের মিশ্রণের সাথেও বাজিন খাওয়া যেতে পারে।
খাওয়ার সময়, বাজিন প্রথমে চূর্ণ করা হয়, তারপর খাওয়া হয়। বাজিন একটি ঐতিহ্যবাহী খাবার এবং লিবিয়ার জাতীয় খাবার হিসেবে বর্ণিত।
বাজিন সস তৈরির জন্য মাটন (বিশেষত কাঁধ বা পা -এর অংশ) -কে কুঁচো পেঁয়াজ, হলুদ, লবণ, মরিচের গুঁড়া, হেলবা (মেথি), মিষ্টি পেপরিকা মরিচ, কালো মরিচ এবং টমেটো বাটা দিয়ে ভাজা হয়। এই সসে মটরশুটি, মসুর ডাল এবং আলুও যোগ করা যেতে পারে। ময়দার গম্বুজের আকৃতির বাজিনের চারপাশে সস, ডিম, আলু এবং মাংস সাজানো হয়। এরপর সাধারণত লেবু এবং তাজা বা আচারযুক্ত (ইমসাইয়ার) মরিচ দিয়ে সম্পূর্ণ পদটি পরিবেশন করা হয়।
তনুশ্রী শংকর

তনুশ্রী শঙ্কর (জন্ম: ১৬ মার্চ ১৯৫৬) হলেন একজন ভারতীয় নৃত্যশিল্পী এবং নৃত্য পরিচালক। তিনি ভারতের কলকাতায় থাকেন। তিনি ১৯৭০ এবং ১৯৮০ এর দশকে আনন্দ শঙ্কর সেন্টার ফর পারফর্মিং আর্টসের একজন নেতৃস্থানীয় নৃত্যশিল্পী ছিলেন। তিনি একজন অভিনেত্রীও এবং আগুন (১৯৮৮), দ্য নেমসেক (২০০৬), একটি তারার খোঁজে: বিয়ন্ড দ্য স্টারস (২০১০) ইত্যাদি ছবিতে অভিনয়ের জন্য পরিচিত। তনুশ্রী সৃজনশীল এবং পরীক্ষামূলক নৃত্যের প্রতি তাঁর অবদানের জন্য ২০১১ সালের সংগীত নাটক অকাদেমি পুরস্কার এর প্রাপক।
তনুশ্রী শঙ্করের নৃত্য পরিচালনা শাস্ত্রীয় নৃত্যের সংমিশ্রণ নয়, কিন্তু অসামান্য এবং মৌলিক। এই ধারাটি উদয় শঙ্করের "নতুন নৃত্যের" ওপর ভিত্তি করে তৈরি। তনুশ্রী শঙ্কর এখন তনুশ্রী শঙ্কর ডান্স কোম্পানি নামে একটি নৃত্য বিদ্যালয় চালান এবং নিজে নৃত্য প্রশিক্ষণ দেন। তিনি আধুনিক পশ্চিমী ব্যালে অভিব্যক্তির সাথে ঐতিহ্যবাহী ভারতীয় নৃত্যের মিশ্রণ করে তাঁর নিজস্ব আধুনিক নৃত্যশৈলীটি গড়ে তুলেছেন। তিনি ভারতের লোকজ এবং আঞ্চলিক নৃত্যের ধরনের পাশাপাশি নিজের বংশের দ্বারাও অনুপ্রাণিত হয়েছেন। তিনি " থাং-তা " (মণিপুরী তলোয়ার নৃত্য) এর মতো সমৃদ্ধ স্থানীয় ভারতীয় ঐতিহ্যকে ব্যাপকভাবে অনুসরণ করেন।
তিনি ব্রিটিশ হাই কমিশন কর্তৃক আয়োজিত কলকাতা কার্নিভালের প্রধান নৃত্য পরিচালক ছিলেন, এই অনুষ্ঠানটি ২০০২ সালে ভারতে প্রথমবারের মতো অনুষ্ঠিত হয়েছিল। ২০০৮ সালে, প্যারিসে, তিনি বিখ্যাত ভারতীয় চলচ্চিত্র নির্মাতা সঞ্জয় লীলা বানসালি পরিচালিত "পদ্মাবতী" নামে একটি ইন্দো-ফরাসি ব্যালের নৃত্য পরিচালনা করেছিলেন, আন্তর্জাতিক শিল্পীদের নিয়ে। তিনি নিজের নাচের দল নিয়ে সারা বিশ্বে ব্যাপকভাবে ভ্রমণ করেন। তাঁর শেষ উল্লেখযোগ্য প্রযোজনাগুলির মধ্যে রয়েছে "উত্তরণ" (আত্মার উত্থান) এবং "চিরন্তন" (দ্য ইটারনাল) যা রবীন্দ্রনাথ ঠাকুরের সঙ্গীতের উপর ভিত্তি করে তৈরি।
তনুশ্রী শঙ্করের জন্ম কলকাতায়, তাঁর বাবা ছিলেন ভারতীয় সেনাবাহিনীতে ডাক্তার। তার স্বামী, প্রয়াত আনন্দশঙ্কর, ছিলেন একজন সঙ্গীত রচয়িতা, যিনি সঙ্গীত ধারা নিয়ে পরীক্ষা-নিরীক্ষা করেছিলেন। তাঁদের একটি মেয়ে শ্রীনন্দা শঙ্কর রয়েছেন। তনুশ্রী শঙ্কর নৃত্যশিল্পী পণ্ডিত উদয় শঙ্কর এবং অমলা শঙ্করের পুত্রবধূ। সেতারবাদক রবি শঙ্কর তাঁর খুড়শ্বশুর ছিলেন।
রোজাক

রুজাক ( ইন্দোনেশিয়ান বানান) বা রোজাক ( মালয় বানান) হল জাভানিজ বংশোদ্ভূত একটি ফলের সালাদ খাবার, যা সাধারণত ইন্দোনেশিয়া, মালয়েশিয়া এবং সিঙ্গাপুরে পাওয়া যায়। তিনটি দেশেই এটি সাধারণত বিভিন্ন কাটা ফলের মধ্যে মসলাযুক্ত পাম চিনি মিশিয়ে পরিবেশন করা হয়। মরিচ, পাম চিনি এবং চিনাবাদাম দিয়ে তৈরি মিষ্টি এবং মশলাদার স্বাদের একটি সস এই সালাদে মেশানো হয়। সেই কারণে এটি একটি জনপ্রিয় খাবার। 
ঐতিহাসিকভাবে রুজাক জাভার প্রাচীনতম খাবার হিসাবে চিহ্নিত। "রুজাক" শব্দটি প্রাচীন জাভানিজ "রুরুজক" শব্দ থেকে এসেছে। মধ্য জাভার প্রাচীন মাতারাম রাজ্যের তাজি শিলালিপিতে (৯০১ খ্রী) এই শব্দের উল্লেখ আছে।
এই সালাদটি পরবর্তীতে অন্যান্য প্রতিবেশী দেশগুলিতে জাভানিজদের দ্বারা প্রচারিত হয়েছে। সেইসাথে জাভাতে বসবাসকারী ভারতীয় বংশোদ্ভূতদের দ্বারা এর প্রবর্তন হয়েছিল। মালয়েশিয়া এবং সিঙ্গাপুরে এর বানান "রোজাক"। 
ইন্দোনেশিয়ায় "রুজাক বুয়া" নামক সালাদটি "রুজাক মানিস" (মিষ্টি রুজাক) নামেও পরিচিত। ইন্দোনেশিয়ান এই ফলের রুজাক বিভিন্ন গ্রীষ্মমণ্ডলীয় ফল যেমন জামরুল, আনারস, কাঁচা আম, "বেংকোয়াং" ( জিকামা ), শসা, কেডনডং এবং কাঁচা লাল "উবি জালার" ( মিষ্টি আলু ) ইত্যাদি টুকরো করে কেটে মেশানো হয় এবং এই সালাদ তৈরি করা হয়। কখনও কখনও সবুজ আপেল, বেলিম্বিং (স্টারফ্রুট) এবং জেরুক বালি (পোমেলো) ফলও এই সালাদে যোগ করা হয়। মিষ্টি এবং মশলাদার-গরম বুম্বু রুজাকে জল, "গুলা জবা" (খেজুর চিনি), "আসেম জবা" (তেঁতুল), চূর্ণ চিনাবাদাম, "তেরসি" (চিংড়ির পেস্ট), লবণ, এবং লাল মরিচ দিয়ে তৈরি একটি বিশেষ চাটনি বা সস এই সালাদে মেশানো হয়। সমস্ত ফল ছোট আকারের টুকরো করে কেটে থালায় রেখে এই সালাদ তৈরি হয়।
রুজাক কুকার আক্ষরিক অর্থ "ভিনেগার রুজাক"। এটি পশ্চিম জাভার সুদানিজ খাবারের একটি বিশেষত্ব, যা এর টক সতেজ স্বাদের জন্য বিখ্যাত। এটি আনারস এবং কাঁচা আমের মতো টুকরো টুকরো ফল এবং জিকামা, বাঁধাকপি, শিমের স্প্রাউট এবং শসার মতো সবজি দিয়ে তৈরি হয় এবং তার সাথে ভিনিগার যোগ করা হয়। টক এবং মশলাদার স্বাদের জন্য কারণে এটিকে স্থানীয় খাবার "আসিনানের" সংগে তুলনা করা হয়, কারণ উভয় খাবারেই ভিনেগার, পাম চিনি এবং মরিচ থাকে।
এটি ইন্দোনেশিয়ান ফল রুজাকের আরেকটি প্রকার যা পশ্চিম জাভা থেকে এসেছে। এর উপাদানগুলি প্রায় সাধারণ ইন্দোনেশিয়ান ফলের রুজাকের মতোই। শুধু ব্যতিক্রম এই যে সমস্ত উপাদানগুলিকে একটি কাঠের পেষণীতে একত্রে মেশানো হয় (এই কাঠের পেষণীকে ইন্দোনেশিয়ান ভাষায় "তুম্বুক" বা "বেবেক" বলা হয়)। কচি/সবুজ "পিসাং বাটু" (কলার একটি প্রজাতি), কাঁচা লাল ইয়াম, জিকামা, জাভা আপেল, "কেডনডং" এবং কচি কাঁচা আম এই সালাদে ব্যবহার করা হয়। এই সমস্ত উপাদান একসাথে থেঁতলানো হয় এবং মেশানো হয়। "তেরাসি" চিংড়ির পেস্ট, পাম চিনি, লবণ এবং স্থানীয় মরিচ দিয়ে এই সালাদের সস তৈরি হয়। ঐতিহ্যগতভাবে, "পিঙ্কুক" নামক কলার পাতার থালায় পৃথক ছোট অংশে রুজাক তুম্বুক পরিবেশন করা হয়। এটি প্লাস্টিকের কাপেও পরিবেশন করা হয়।
নাওয়াফ বুশাল

নাওয়াফ মশারি আব্দুল রহমান বুশাল (, ; জন্ম: ১৬ সেপ্টেম্বর ১৯৯৯; নাওয়াফ বুশাল নামে সুপরিচিত) হলেন একজন সৌদি পেশাদার ফুটবল খেলোয়াড়। তিনি বর্তমানে সৌদি আরবের পেশাদার ফুটবল লিগের শীর্ষ স্তর সৌদি পেশাদার লিগের ক্লাব আল নাসর এবং সৌদি আরব জাতীয় দলের হয়ে রক্ষণভাগের খেলোয়াড় হিসেবে খেলেন। তিনি মূলত ডান পার্শ্বীয় রক্ষণভাগের খেলোয়াড় হিসেবে খেলেন।
২০২০ সালে, নাওয়াফ সৌদি আরব অনূর্ধ্ব-২৩ দলের হয়ে সৌদি আরবের বয়সভিত্তিক পর্যায়ে অভিষেক করেছিলেন। প্রায় দুই বছর যাবত সৌদি আরবের বয়সভিত্তিক দলের হয়ে খেলার পর, তিনি ২০২১ সালে সৌদি আরবের হয়ে আন্তর্জাতিক পর্যায়ে অভিষেক করেছেন; সৌদি আরবের জার্সি গায়ে তিনি এপর্যন্ত ১ ম্যাচে অংশগ্রহণ করেছেন।
নাওয়াফ মশারি আব্দুল রহমান বুশাল ১৯৯৯ সালের ১৬ই সেপ্টেম্বর তারিখে সৌদি আরবের হফুফে জন্মগ্রহণ করেছেন এবং সেখানেই তার শৈশব অতিবাহিত করেছেন।
নাওয়াফ সৌদি আরব অনূর্ধ্ব-২৩ দলের হয়ে খেলার মাধ্যমে সৌদি আরবের প্রতিনিধিত্ব করেছেন। সৌদি আরবের বয়সভিত্তিক দলের হয়ে তিনি প্রায় ২ বছর যাবত অংশগ্রহণ করেছেন।
সিননগাগ

সিননগাগ বা গার্লিক ফ্রাইড রাইস অথবা গার্লিক রাইস নামে পরিচিত এই খাবারটি একটি ফিলিপিনো ফ্রাইড রাইস ডিশ যা আগে থেকে সেদ্ধ করা ভাত রসুন দিয়ে নাড়াচাড়া করে তৈরি করা হয়। সাধারণত আগের দিনের রান্না করা অবশিষ্ট বাসি চাল এতে ব্যবহার হয় কারণ বাসি চাল কিছুটা গাঁজানো এবং শক্ত হয়। এই বাসি চাল রসুন, হ্যালাইট লবণ, কালো মরিচ এবং কখনও কখনও কাটা পেঁয়াজকলি দিয়ে রান্না করা হয়। বাসি ভাতের দানাগুলি সাধারণত আলগা হয় এবং রান্নার সময় একে অপরের সাথে আটকে থাকেনা।
এটি এমনি সাধারনভাবেও খাওয়া যায়, তবে সাধারণত একটি মাংসের কোনো পদ যেমন টোকিনো (বেকন), "লংগানিসা" (সসেজ), "তপা" (শুকনো বা ভাজা মাংসের কোন পদ), স্প্যাম বা "ডাইং" (শুকনো মাছ) এদের সাথে খাওয়া হয়। কোড়ানো ভাজা ডিম এর সাথে যুক্ত করা যেতে পারে। মূল খাবারের গন্ধ যাতে কম না হয়ে যায় তার জন্য অন্যান্য ধরনের ভাজা ভাতের মতন এতে সাধারণত রসুন ছাড়া অন্য উপাদান ব্যবহার করা হয় না। ফিলিপাইনের ভিসায়াস অঞ্চলে, "সিননগাগ" ঐতিহ্যগতভাবে "আসিন টিবুক" দিয়ে মশলা দিয়ে বানানো হত। 
"সিননগাগ" একটি ঐতিহ্যবাহী ফিলিপিনো প্রাতঃরাশ। এটি সাধারণত রাতের খাবারে অবশিষ্ট ভাত দিয়ে প্রস্তুত করা হয়। কখনও কখনও বাসি ভাতে ফিলিপাইনের স্থানীয় "অ্যাডোবো" খাবারের অবশিষ্ট সস যুক্ত করা হয়। এরপর তেলে ভাতটি রান্না করা হয়, যা খাবারের অপচয় কমায়। ফিলিপিনো সংস্কৃতিতে বাসি ভাতের পরিবর্তে সদ্য রান্না করা ভাত থেকেও "সিননগাগ" প্রস্তুত করা হয়। এই খাবারটি ফিলিপিনোদের একটি জনপ্রিয় প্রাতঃরাশ। সিননগাগের অনেক প্রকারভেদ আছে।
মুখোমুখি সাক্ষাৎকাল

মুখোমুখি সাক্ষাৎকাল বলতে দুই বা ততোধিক ব্যক্তির মধ্যে একই সময় ও একই ভৌগোলিক অবস্থানে সরাসরি ব্যক্তিগত ভাববিনিময় বা সংযোগস্থাপন বোঝায়। সুতরাং মুখোমুখি সাক্ষাত "বাস্তব জীবনে" ঘটে থাকে এবং এর সাথে বহদূরে অবস্থিত দুই বা ততোধিক ব্যক্তির মধ্যে দূরালাপনী (টেলিফোন) এবং/অথবা বৈদ্যুতিনভাবে (যেমন বৈদ্যুতিন ডাক, তাৎক্ষণিক বার্তাপ্রেরণ, ই-বাণিজ্য, সামাজিক যোগাযোগ মাধ্যম, বা পরিগণকীয় ছদ্মায়নের মাধ্যমে) ভাববিনিময় বা সংযোগস্থাপনের পার্থক্য আছে। একে ইংরেজিতে "ফেস টাইম" (Face time) বলা হয়।
বিশ্বব্যাপী উত্তরোত্তর বেশি লোক ব্যাপকভাবে টেলিযোগাযোগ ও আন্তর্জালের (ইন্টারনেটের) মাধ্যমে ব্যক্তিগত ও ব্যবসায়িক যোগাযোগ স্থাপন করছে, তাই ইদানিং মুখোমুখি সাক্ষাৎকালের ধারণাটি আলাদা গুরুত্ব পাচ্ছে।
মুহাম্মদ আবিদুল সিন্ধি

মুহাম্মদ আবিদুল সিন্ধি আনসারি (আরবি: محمد عابد السندي الأنصاري) ছিলেন উসমানীয় সাম্রাজ্যের মদিনা নগরীর একজন হানাফি আইনজ্ঞ (ফকিহ), হাদিস বিশারদ (মুহাদ্দিস), বিচারক (কাজী) এবং তৎকালীন উলামাদের একজন শায়খ। বংশপরম্পরায় তিনি আবু আইয়ুব আনসারির উত্তরসূরি। 
তিনি সুফিবাদের নকশবন্দি তরিকার একজন অনুসারী। তিনি যাবিদ শহরের কাজী হিসেবে নিযুক্ত ছিলেন। ১২৩২ হিজরি সনে তিনি মিশরের শাসক মুহাম্মদ আলি পাশা কর্তৃক মদিনার আলেমদের নেতা নিযুক্ত হয়েছিলেন। তাঁর দাদা মধ্যপ্রাচ্যে গমন করেন ও শায়খুল ইসলাম উপাধিতে ভূষিত ছিলেন। 
মুহাম্মদ আবিদ বিন আহমেদ আলি বিন মুহাম্মদ মুরাদ ইয়াকুব হাফিজ বিন মুহাম্মদ বিন আবদ আল-রহমান, সিন্দি আল-আনসারি আল-খাজরাজি আল-মাদানি আল-হানাফি আল-নকশবন্দি।
তিনি ১১৯০ হিজরি / ১৭৭৬ ইংরেজি সালে হায়দ্রাবাদের উত্তরে সিন্ধু নদের তীরে একটি গ্রাম সেহওয়ানে জন্মগ্রহণ করেন। তিনি লেখাপড়া করেন যাবিদ শহরে। তিনি সানার তৎকালীন মন্ত্রীর কন্যাকে বিয়ে করেন এবং ইয়েমেনের ইমাম কর্তৃক মিশরের রাষ্ট্রদূত নিযুক্ত হয়েছিলেন। এরপর স্বদেশে কিছুদিন অবস্থান করে তিনি হেজাজে গমন করেন ও মিশর সরকার কর্তৃক মদিনার উলামাদের নেতা নিযুক্ত হন। ১২৫৭ হিজরির রবিউল আউয়াল মাসে (১৮৪১ ইংরেজি) তিনি মদিনায় মৃত্যুবরণ করেন এবং জান্নাতুল বাকি কবরস্থানে সমাহিত হন। 
মুহাম্মদ আবিদুল সিন্ধি বেশ কিছু বই লিখেছিলেন, তাঁদের কিছু নিম্নরুপ:
সোপা দে মন্ডংগো

সোপা দে মন্ডংগো হল একটি স্যুপ বা ঝোলজাতীয় খাবার যা গরু বা শূকরের পেটের অন্ত্রের অংশ বা নাড়িভুড়ি থেকে তৈরি করা হয়। অন্ত্রের টুকরোর সাথে মরিচ, পেঁয়াজ, গাজর, বাঁধাকপি, সেলারি, টমেটো , ধনেপাতা , রসুন বা মূলোজাতীয় শাক সব্জী দিয়ে ধীরে ধীরে রান্না করা হয়। খাবারটি সাধারণত লাতিন আমেরিকা, ক্যারিবিয়ান এবং ফিলিপাইনের প্রাক্তন স্প্যানিশ উপনিবেশগুলিতে রান্না করা হয়।
লাতিন আমেরিকা, ফিলিপাইন এবং ক্যারিবিয়ানে "সোপা ডে মন্ডংগোর" অনেক বৈচিত্র বিদ্যমান। কেউ কেউ এই রান্নায় চাল বা ভুট্টা যোগ করেন। রান্নায় বিভিন্ন ধরনের আমিষজাতীয় উপাদানের পেষ্ট ব্যবহার করা যেতে পারে। রান্নার আগে অন্ত্র বা নাড়িভুড়ি সাইট্রাস রস বা সোডিয়াম বাইকার্বোনেটের পেস্টে ভিজিয়ে রাখা হয়। অঞ্চলভেদে এই স্যুপে ব্যবহৃত সবজি এবং মশলায় পরিবর্তন হয়।
আর্জেন্টিনায়, এটি "মন্ডোঙ্গো" নামেও পরিচিত।
ব্রাজিলে এটি "মন্ডোঙ্গো" বা "মোকোটো" নামেও পরিচিত। এটি সাধারণত দক্ষিণাঞ্চলে খাওয়া হয়, তবে উত্তর-পূর্বাঞ্চলে এর নাম "ডোব্রাডিনহা" ।
কলম্বিয়াতে, "সোপা ডি মন্ডংগো" প্রায়ই ঐতিহ্যবাহী "আলমুয়েরজোর" স্যুপ হিসাবে খাওয়া হয়। কলম্বিয়ার স্যুপটি মুরগির মাংস বা গরুর মাংসের স্টক দিয়ে তৈরি করা হয় এবং তার সাথে প্রচুর ধনেপাতা মেশানো হয়। মুরগি বা গরুর মাংসের স্টকের স্বাদ বাড়াতে এতে অনেক শাকসবজি যেমন মটর, গাজর এবং পেঁয়াজ ইত্যাদি মেশানো হয়। অতিরিক্ত স্বাদের জন্য ভুট্টার সাথে লবণ এবং মরিচও স্যুপে দেওয়া হয়। এই স্যুপের জন্য বিভিন্ন পশুর অন্ত্র ব্যবহৃত হয়। সবচেয়ে সাধারণ হল গরুর মাংসের অন্ত্র, তবে অন্যান্য বেশ কয়েকটি অঞ্চলে, শুয়োরের মাংসের এবং মুরগি বা টার্কির অন্ত্রগুলিও স্যুপে ব্যবহৃত হয়।
ডোমিনিকান প্রজাতন্ত্রে "সোপা দে মন্ডংগো" দ্বীপের সবচেয়ে জনপ্রিয় খাবারগুলির মধ্যে একটি। এই অঞ্চলে গরুর মাংসের অন্ত্র সাধারণত রান্না করার আগে লেবু দিয়ে মাখিয়ে রাখা হয়। পেঁয়াজ, রসুন, বেল পেপার, টমেটো, গাজর এবং সেলারি ফুটানোর আগে উদ্ভিজ্জ তেলে রান্না করা হয়। তারপরে আলু দিয়ে অন্ত্রের অংশ যোগ করা হয় এবং লবণ, মরিচ এবং কোলিয়াস অ্যাম্বোইনিকাস (স্থানীয়ভাবে ডোমিনিকান অরেগানো নামে পরিচিত) দিয়ে রান্না করা হয়। এর আরেকটি প্রকার হল "মন্ডংগো গুইসাদো"। এতে তাজা টমেটোর পরিবর্তে টমেটো পেস্ট ব্যবহার করা হয় এবং এছাড়াও প্ল্যান্টেন, স্কোয়াশ, জলপাই, কেপার, সবুজ কলা এবং কাসাভার ব্যবহার হয়। কাটা ধনেপাতা, আভাকাডো, ভাত এবং রসুন দিয়ে তৈরি গরম সস দিয়ে উভয় প্রকার স্যুপ পরিবেশন করা হয় । একটি বিশেষ মরিচ যোগ করা হয় যা "এগ্রিও দে নারাঞ্জা" নামক তিক্ত কমলার রসে গাঁজনো হয়।
নিশিপদ্ম

নিশিপদ্ম বা নাইট কুইন বা রাত কী রাণী, যার বৈজ্ঞানিক নাম:Epiphyllum oxypetalum ('এপিফাইলাম অক্সিপেটালাম'), হল ক্যাকটাস পরিবারের Cereus প্রজাতির একটি সপুষ্পক উদ্ভিদ। অপূর্ব সাদা রঙের রাণীর মত সৌন্দর্য ও ভারি মিঠে সুবাস নিয়ে বর্ষা রাতের গভীরে প্রস্ফুটিত হয় বলে ইংরেজিতে 'Dutchman pipe' ও 'Queen of the night' নামেই সুপরিচিত। সূর্যাস্তের পর একটু একটু করে ফুটতে শুরু করে গভীর রাতে সম্পূর্ণ প্রস্ফুটিত হলেও ভোরের আগে শুকিয়ে যায় ফুলটি। অসাধারণ মিষ্টি সুবাসের এ ফুল কেবল একটি রাতের অন্ধকারে গাছ আলো করে থাকে।
নিশিপদ্ম ফুলের গাছ ক্যাকটাস গোত্রীয়। গাছটির গোড়া শক্ত, ডাঁটার মতো কিছুটা খাড়া ও তার পর লতানে,অনেক শাখা-প্রশাখাযুক্ত ও কন্টকহীন। যথারীতি স্বাভাবিক পাতা নেই গাছটির,তবে রূপান্তরিত কাণ্ড পাতার কাজ করে। ডালপালা নিয়ে গাছটি ৬ মিটার (৬০০ সেমি) পর্যন্ত লম্বা হয় থাকে। বিস্তৃত শাখা-প্রশাখা চ্যাপ্টা ফিতার মত এবং তাতে সবুজ রঙের শিরা সুস্পষ্ট। গাছটি সারা বছরই যেন নিষ্প্রাণ অবস্থায় থাকে। তবে গ্রীষ্মের শেষ ভাগে বৃষ্টির ছোঁয়া পেলে কুড়ি আসতে শুরু করে অর্থাৎ প্রস্ফুটনের প্রস্তুতি শুরু হয়। গাছটি ছায়া ও রোদ দুই পছন্দ করে। গাছটির পাতা অর্থাৎ রূপান্তরিত কাণ্ড মাটিতে পুঁতে দিলেই কিছুদিন বাদে শিকড় বের হয়, শিকড়সহ রূপান্তরিত কাণ্ডটি অন্যত্র বা টবে প্রতিস্থাপন করলেই নতুন গাছ পাওয়া যায়।
গাছটির ফুল কেবল জুলাই মাসের প্রথম দিক থেকে নভেম্বর মাসে রাত্রিতেই ফোটে। তবে ফুল ফোটার আগে প্রথমে গুটি গুটি কলি ধরে রূপান্তরিত কাণ্ডের পাশে এবং ১৪/১৫ দিনে ফোটার উপযুক্ত হয়। সাদা রঙের ফুলগুলি রূপান্তরিত চ্যাপ্টা কাণ্ডে বৃদ্ধি পায় এবং ৩০ সেমি (১২ ইঞ্চি) লম্বা এবং ১৭ সেমি (৭ ইঞ্চি) চওড়া হয়ে থাকে। ফুল সুগন্ধযুক্ত হওয়ার কারণ হল ফুলের মধ্যে বেনজাইল স্যালিসিলেট এবং মিথাইল লিনোলেটের উপস্থিতি। ফুলটির পুংকেশর সবুজাভ সাদা বা সাদা, সরু ও দুর্বল। গর্ভদণ্ডের রঙ সবুজ সাদা, ফ্যাকাশে হলুদ বা সাদা, ৪ মিমি পুরু হয়।
ফল আয়তাকার, ১২ x ৮ সেমি পর্যন্ত, বেগুনি লাল এবং কোণিক।
ফুলটির বৈজ্ঞানিক নাম - Epiphyllum oxypetalum 'এপিফাইলাম অক্সিপেটালাম' এসেছে গ্রীক ভাষার 'Epiphyllum' অর্থাৎ ইংরাজীতে 'upon the leaf' হতে। কিন্তু বাংলায় 'নিশিপদ্ম' বা নাইট কুইন বা ইংরাজীতে 'কুইন অব দ্য নাইট' হয়ছে এর সৌন্দর্য ও কেবল রাতে ফোটার কারণে।
নিশিপদ্ম ফুল গাছের আদি নিবাস ছিল মার্কিন যুক্তরাষ্ট্রের দক্ষিণাঞ্চল ও মেক্সিকো। তবে বর্তমানে দক্ষিণ-পূর্ব এশিয়ার গ্রীষ্মমণ্ডলীয় অঞ্চলে অর্থাৎ ভারত, বাংলাদেশ চিন প্রভৃতি দেশে ব্যাপকভাবে চাষ হয় এবং সামান্য পরিচর্যায় বৃদ্ধি ঘটে।
পরিগণকের মধ্যস্থতায় যোগাযোগ

পরিগণকের মধ্যস্থতায় যোগাযোগ তথা কম্পিউটারের মধ্যস্থতায় যোগাযোগ বলতে দুই বা ততোধিক বৈদ্যুতিন (ইলেকট্রনীয়) যন্ত্র ব্যবহার করে সম্পাদিত যেকোনও মানুষে মানুষে যোগাযোগ প্রক্রিয়াকে বোঝায়। একে ইংরেজিতে "কম্পিউটার-মিডিয়েটেড কমিউনিকেশন" (Computer-mediated communication, CMC) বলে। ঐতিহ্যগতভাবে এই পরিভাষাটি দিয়ে পরিগণকের (কম্পিউটারের) মধ্যস্থতা বাস্তবায়নকারী প্রযুক্তির বিভিন্ন রূপভেদ যেমন তাৎক্ষণিক বার্তাবিনিময়, বৈদ্যুতিন ডাক (ইমেইল), চ্যাটকক্ষ, আন্তর্জাল আলোচনাচক্র (অনলাইন ফোরাম), সামাজিক যোগাযোগ সেবা, ইত্যাদি বোঝালেও এগুলিকে অন্যান্য পাঠ্য-ভিত্তিক ভাববিনিময় যেমন মুঠোফোনে খুদে বার্তা বিনিময় বোঝাতেও ব্যবহার করা হয়েছে। পরিগণকের মধ্যস্থতায় যোগাযোগের উপরে গবেষণাগুলি প্রধানত ভিন্ন ভিন্ন পরিগণকীয় যোগাযোগ প্রযুক্তির সামাজিক প্রভাবের উপরে দৃষ্টি নিবদ্ধ করেছে। সাম্প্রতিককালের গবেষণাগুলির মূল বিষয় হল আন্তর্জালভিত্তিক সামাজিক সম্পর্কজাল তৈরি, যেগুলি বিভিন্ন সামাজিক সফটওয়্যার দ্বারা সমর্থিত।
পরিগণকের মধ্যস্থতায় যোগাযোগকে দুইটি রূপে ভাগ করা যায়: সংকালিক (একই সময়ে ঘটমান) ও অসংকালিক (পৃথক সময়ে ঘটমান)। পরিগণকের মধ্যস্থতায় সংকালিক যোগাযোগ বলতে বাস্তব সময়ে তাৎক্ষণিকভাবে যে যোগাযোগ ঘটে, তাকে নির্দেশ করা হয়। সব পক্ষ একই সময়ে যোগাযোগে লিপ্ত হয়; তবে তাদের একই ভৌগোলিক অবস্থানে থাকা বাধ্যতামূলক নয়। সংকালিক যোগাযোগের একটি উদাহরণ হল আন্তর্জালের মাধ্যমে ভিডিও আলাপ। অন্যদিকে অসংকালিক যোগাযোগ বলতে যখন সব পক্ষ একযোগে যোগাযোগে লিপ্ত হয় না, সেই ব্যাপারটিকে বোঝায়। অন্য ভাষায় প্রেরক গ্রাহকের কাছ থেকে তাৎক্ষণিক কোনও প্রত্যুত্তর লাভ করে না। পরিগণকের মধ্যস্থতায় যোগাযোগের সিংহভাগ রূপভেদই অসংকালিক প্রকৃতির। অসংকালিক যোগাযোগের মধ্যে আছে খুদে বার্তাবিনিময় ও বৈদ্যুতিন ডাক (ইমেইল)।
জেসমিন সিমহালন

জেসমিন সিমহালন (জন্ম ১৩ই নভেম্বর ১৯৭০) হলেন একজন ভারতীয় মার্শাল শিল্পী এবং ভারতীয় শাস্ত্রীয় নৃত্যশিল্পী। তাঁর বাবা, সিমহালন মাধব পানিকার, কেরালার একজন সুপরিচিত মার্শাল আর্টিস্ট ছিলেন। জেসমিন হলেন একজন কালারিপায়াত্তু "গুরুক্কল" এবং সিলাম্বামের প্রশিক্ষক। তিনি যুক্তরাজ্য এবং ভারত ভিত্তিক একজন পরিদর্শন শিল্পী ও নৃত্য পরিচালক। তিনি গত বিশ বছর ধরে শারীরিক থিয়েটার (প্রাথমিকভাবে শারীরিক গতিবিধির মাধ্যমে ঘটনার বর্ণনা করা) এবং ভারতীয় সমসাময়িক নৃত্য, থিয়েটার এবং মার্শাল আর্ট ফর্মের একটি অংশ হয়ে উঠেছেন।
জেসমিন কালারিপায়াত্তু, সিলাম্বাম এবং মারমাম সহ ভারতীয় মার্শাল আর্টে প্রশিক্ষণ নিয়েছেন। এছাড়াও তিনি একজন প্রশিক্ষিত ভারতীয় শাস্ত্রীয় নৃত্যশিল্পী, তিনি মোহিনিয়াত্তম, ছৌ নৃত্য এবং ভরতনাট্যমের প্রশিক্ষণ নিয়েছেন।
১৯৮৭ সাল থেকে, ভারতীয় চন্দ্রলেখা (নৃত্যশিল্পী) গোষ্ঠী (১৯৮৮ - ১৯৯৩) এবং শোভনা জয়াসিং নৃত্য সংস্থার (১৯৯৩ - ২০০৩) বেশিরভাগ প্রযোজনার অংশ ছিলেন জেসমিন, নৃত্যশিল্পী এবং শিক্ষাগত / কর্মশালা নেতা হিসাবে তিনি কাজ করেছেন। একই সঙ্গে তিনি একক শিল্পী এবং নৃত্য পরিচালক হিসাবেও কাজ করেছেন। তিনি ওয়েন ম্যাকগ্রেগর (ইউকে), রিচার্ড অ্যালস্টন (ইউকে), লরি বুথ (ইউকে), রজার সিনহা (কানাডা), মাভিন খু (ইউকে) এর প্রযোজনায় প্রদর্শন করেছেন, ২০০১ সালে বেসমেন্ট জ্যাক্স অ্যালবাম ও এমার্জেন্সি এক্সিট আর্টস প্রোডাকশনের রঙ্গারং অনুষ্ঠানের অংশ ছিলেন। ২০০০ সালের গ্রীষ্মে, জেসমিন কিথ খান পরিচালিত পুরস্কার বিজয়ী প্রযোজনা, কামিং অফ এজ-এর জন্য নৃত্য পরিচালনা এবং অভিনয় করেছিলেন।
টেলিভিশন এবং চলচ্চিত্রে জেসমিনের কাজের মধ্যে রয়েছে অমরজিৎ সিং-এর "চেক" এবং বিবিসি প্রযোজনার "অ্যাওয়ে গেম"। তাঁর শারীরিক থিয়েটার "চাথি" (মালয়ালম ভাষায় প্রতারক বোঝায়), যার নৃত্য পরিকল্পনা ১৬ শতকের কেরালার অরোমাল চেকাভার, "চাথিয়ান চানথু" ইত্যাদির মতো "উত্তর ব্যালাডের" যোদ্ধাদের উপর ভিত্তি করে রচিত, সেটি নিয়ে তিনি যুক্তরাজ্য এবং ইউরোপে ভ্রমণ করেছেন। সম্প্রতি, তিনি সমারসেট হাউসে একটি পথ নাটক এবং ভিডিও ইনস্টলেশন "ঘোস্ট" -এর পরিচালনা ও অভিনয় করেছেন। তিনি লন্ডন মেলার জন্য একটি ভিডিও ইন্সটলেশন, "স্পি্লট"-এর শিল্প নির্দেশনা ও সঞ্চালনা করেছেন। ২০০৯ সালের শেষ পর্যন্ত, "ফুটবল" এবং "স্পেয়ার রিব" দক্ষিণ পূর্ব এশিয়া, ইউরোপ এবং আমেরিকায় ভ্রমণ করেছিল। বর্তমানে, তিনি সমগ্র দক্ষিণ ভারত জুড়ে সচেতনতামূলক প্রোগ্রাম পরিচালনা করেন, তাঁর উদ্দেশ্য হলো দক্ষিণ ভারতীয় শিক্ষা ব্যবস্থার মধ্যে কালারিপায়াত্তু, যোগব্যায়াম এবং পাইলেটের (মন-শরীরের এক প্রকার ব্যায়াম) মাধ্যমে সুস্বাস্থ্যকে একীভূত করার জন্য প্রোগ্রাম স্থাপন করা। এর পাশাপাশি তিনি বিভিন্ন এনজিও এবং সরকারী সংস্থার সাথে ঘনিষ্ঠভাবে কাজ করেন।
তাঁর সাম্প্রতিক পুরস্কারপ্রাপ্ত সহযোগিতামূলক কাজটি হলো নিউ ইয়র্কের বিল্ডার্স অ্যাসোসিয়েশনের প্রযোজনায়, লন্ডনের মতিরোতির সহযোগিতায় উৎপাদিত একটি মাল্টিমিডিয়া থিয়েটার। এটি একটি বিশ্ব যোগাযোগ সংস্কৃতি এবং শিল্পকলা বিষয়ক কাজ।